KŐSZEG VÁROS ÖNKORMÁNYZATÁNAK Ikt. szám: K/800- /2024.

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2024. 09. 11-én 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Takácsné Varga Ágnes, Gelencsér Júlia, Harsányi Zsolt, Illés Péter Gábor (5 fő)

***Meghívottak:*** Dr. Zalán Gábor jegyző, Dr. Nagy Edina aljegyző, Németh Ildikó Városüzemeltetési osztályvezető, Eső Attila Kőszegi Városüzemeltető Kft. igazgatója

Az elnök szavazásra teszi fel a napirendet, melyet a bizottság **5 igen** szavazattal elfogad. Jelzi, hogy Stampf Ervin igazoltan van távol az ülésről.

**Napirend:**

1. A közterület-használatról és a városkép védelméről szóló 1/2000. (II. 1.) önkormányzati rendelet módosítása.

Előadó a polgármester nevében: Németh Ildikó városüzemeltetési osztályvezető

1. Tájékoztatás a nem közművel összegyűjtött háztartási szennyvíz szállítás tapasztalatairól. Előterjesztő: Eső Attila igazgató
2. Tájékoztatás a Kőszeghegyaljai bezárt regionális hulladéklerakóról.

Előterjesztő: Eső Attila igazgató

1. Tájékoztatás a vagyonhasznosítás időarányos teljesítéséről.

Előadó a polgármester nevében: Németh Ildikó városüzemeltetési osztályvezető

1. Önkormányzati célú ingatlanok rekreációs célra történő kijelölése.

Előadó a polgármester nevében: Németh Ildikó városüzemeltetési osztályvezető

1. A Kőszeg, 7832/1 hrsz-ú ingatlan belterületbe vonása.

Előadó a polgármester nevében: Németh Ildikó városüzemeltetési osztályvezető

**1.napirendi pont**

A közterület-használatról és a városkép védelméről szóló 1/2000. (II. 1.) önkormányzati rendelet módosítása.

**Németh Ildikó:** Az Arany Strucc Cukrászda üzemeltetője kérelemmel fordult a városhoz, melyben a Jézus Szíve templom felújítása miatt elszenvedett jelentős forgalomcsökkenésre hivatkozással kérte a munkálatok idejére a vállalkozás mentesítését egyrészt a helyi iparűzési adó, másrészt a cukrászda terasza után fizetendő közterület-használati díj megfizetése alól.

A Jézus Szíve templom felújítása miatt a céget számos hátrány érte, forgalma jelentősen visszaesett, a vendéglátóipari előkertben a vendégek kiszolgálása szinte lehetetlen, továbbá a védőkerítés alkalmazása megnehezíti annak megközelítését is.

A helyi iparűzési adó megfizetésére, illetve az arra biztosítható kedvezményekre törvényi előírások vonatkoznak, amely normáktól eltérni nem lehet, a közterület-használati díj tekintetében azonban az önkormányzati szabályozás lehetővé teheti helyi szempontok figyelembevételét.

A Szombathelyi Egyházmegye a „Kőszegi római katolikus egyházi épületek felújítása” projekt keretében 2024. december 31. napjáig rendelkezik közterület-használati engedéllyel a Jézus Szíve templom előtti közterületre. A templom felújítása jelenleg is folyamatban van.

Az építkezés, illetve az azzal járó zavaró tényezők miatt valószínűsítjük, hogy a vendéglátóipari előkert forgalma valóban csökkenhetett, így méltányolható, hogy az érintett vállalkozások 2024. szeptember hónaptól a beruházás befejezéséig a rendelet szerint járó közterület-használati díj megfizetése alól mentesüljenek.

**Harsányi Zsolt**: Ha egy ember kéri akkor mindenki előbb utóbb kérni fogja. A forgalom vissza esés nem csak az építkezés miatt van, a gazdasági mutatók is visszaesést mutatnak. A bekötő utat biztonsági okokból az építő vállalkozónak biztosítani kellene.

**Dr. Zalán Gábor**: A szállás is visszaesett, mert azt mondták, hogy ahogy csiszolják a templomot a por miatt az utolsó két három szobát ki sem tudják adni.

**Takácsné Varga Ágnes:** Most arról szavazunk, hogy ezt a rendeletet módosítjuk, és hogy ha jön egy következő kérelem arról ki dönt? Az már nem kerül be testületi elé?

**Dr. Zalán Gábor**: SZMSZ szerint polgármesterre átruházott feladatkör.

A mostani lakossági fórumon például előjött, hogy a Pék – Várkör felújítása a sarkon lévő Pizzéria teraszát érinteni fogja, ő akkor jöhet ilyen kéréssel az útfelújítás miatt. Vendéglátóipari előkert csak a Jurisics téren, a Fő téren, a Várkörön van. Akkora nagy kör nincs. Mi is számoltunk azzal, hogy kik jöhetnek még esetleg szóba.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**40/2024. (IX.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a közterület-használatáról és a városkép védelméről szóló 1/2000. (II. 1.) önkormányzati rendelet módosításáról szóló rendelet-tervezetet elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

**2. napirendi pont**

Tájékoztatás a nem közművel összegyűjtött háztartási szennyvíz szállítás tapasztalatairól

**Eső Attila:** A tájékoztatás a nem közművel összegyűjtött háztartási szennyvíz szállítás tapasztalatairól szól. Próbáltuk a tájékoztatóban is kihangsúlyozni, hogy mindig a 2013 éves szolgáltatási díj 90 ’%-ért vagyunk kénytelenek végezni ezt a szolgáltatást és ráadásul 2024. február 1-től a Vasivíz jelentős mértékben megemelte a szennyvízkezelési díját. Az Önkormányzat által hozott rendeletek meg egyre inkább arra sarkalják az embereket, hogy minél többször rendeljék meg ezt a szolgáltatást. A kapacitásunk folyamatosan növekedik évi 10 %-os mértékben. Most már egyre inkább a kapacitásunknak a végét járjuk. Nem nagyon tudunk már ennél többet. Nem tudjuk betartani az Önkormányzati rendeletben előírt szállítási határidőket. Ezzel a területtel nagyon rövid időn belül foglalkozni kell.

**Takácsné Varga Ágnes:** Helyben kellene megoldani a szippantott szennyvíz elhelyezését, ezzel a költségek is csökkenthetők, illetve a kiszállási idő is rövidül.

**Eső Attila:** Valóban a Kőszegen történő elhelyezés lenne viszonylag jó megoldás. Elindultunk a Vasivíz felé ebben az irányban. Vannak is pozitív fejlemények, de idő mire ebből realitás lesz. Több milliós nagységrendű beruházást igényelne. A megoldás ahogy írtam is, vagy egy Állami kompenzáció, melyhez a törvényt kellene módosítani, vagy egy Önkormányzati hozzájárulás. Ennek a szolgáltatásnak az önköltsége 8.500.- Ft-on mozog. Van egy-két Önkormányzattal szerződésünk, Lukácsháza, Gyöngyösfalu, Kőszegdoroszló ott mindenki bevállalta a különbözetnek az átadását, így oda szívesebben megyünk. Előbb utóbb Kőszeg városban is ezt a megoldást tudjuk bevezetni. Ebben az évben biztos 20 millió föle megy a veszteségünk.

**Illés Péter:** Nem megoldás a plusz munkagép sem mert plusz veszteséget termelne. Formális megoldás az, hogy az Állam ad erre valami kompenzációt. Nagyon költséges megoldás, hogy a szennyvizet utaztatjuk Szombathelyre. Megoldás lenne, hogy a Vasívíz engedje a betáplálást a kőszegi csatornájába.

**Eső Attila**: Bizonyos hozzájárulással engedné ezt a Vasívíz. Most itt tartanak a tárgyalások. Ennek vannak bizonyos műszaki feltételei. Szellőztetni kell a szennyvizet, levegővel dúsítani stb. A megfelelő műtárgy építése Kőszegen belül 100 milliós nagyságrendű és még helyet is kellene találni neki. Ott biztosítani kellene a Vasivíznek személyzetet, aki a technikát üzemelteti.

**Illés Péter:** Az biztos, hogy irreális, hogy utaztatjuk a szennyvizet.

**Eső Attila:** Tavaly novemberben, decemberben elő kellett venni a régi gépet is, mert olyan mennyiségben jelentkezett az igény. Mindenki akkor kezd el számolni, hogy mennyi vizet fogyasztott, és rájön, hogy a fogyasztás 60 %-át igazolni kell. Az év vége nekünk nagyon nehéz.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**41/2024. (IX.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a nem közművel összegyűjtött háztartási szennyvízszállítási tevékenységről szóló tájékoztatót fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

**3. napirendi pont**

Tájékoztatás a Kőszeghegyaljai bezárt regionális hulladéklerakóról.

**Eső Attila:** A hulladék lerakó üzemeltetésével kapcsolatban is sajnos vannak problémák, ahogy le is írtam a tájékoztatásban én azt gondolom, hogy ennek egy jelentős része az STKH általi üzemeltetésnek a következménye. 2019 év végén bezárólag az STKH semmilyen szinten nem foglalkozott a hulladéklerakóval. Az idén áprilisban kaptunk egy Hatósági ellenőrzés, ahol nagyon sok mindent kifogásoltak, ami 10 milliós nagyságrendű hozzájárulást követel a hulladéklerakóhoz. Ehhez jön még az a 6,5 millió forint, ami nagyjából abból tevődik össze, hogy a hulladéklerakót körülvevő talajvíz félévenként ellenőrizni szükséges, mintát venni, laboratóriumi vizsgálat alá vetni, mérési jegyzőkönyvet vezetni, éves beszámolót készíteni. Ez még akkor is szükséges, ha nem helyeztünk el hulladékot a területen 2019 óta. Ami még nagy falat a végleges rekultiváció, ami még tervben van véve. Van rá egy szándék, határidő 2026 év. Ez megint egy olyan mértékű feladat, ami csak pályázati forrásból megoldható. Van pozitív előrelépés is, az idén 2024. márciusában meg tudtuk nyitni az inert hulladéklerakót, minden engedélyével minden feltételével. Ehhez, hogy ezt valóban úgy tudjuk üzemeltetni, hogy mindenféle illegális elhelyezést meg tudjunk akadályozni, ehhez közel 3,5 millió értékben költöttünk kamerarendszer, sorompó, kerítés, kapuk kiépítésére. Azt nem mondom, hogy ez az idei évtől nyereséges lesz, de azt gondolom, hogy a költségeinknek egy bizonyos részét fedezni fogja a bevétel.

**Kiss Péter**: Nem visznek be olyan dolgokat, ami nem oda való?

**Eső Attila**: Egy-kettő akad. A kamera rendszer nagy visszatartó erő. A legnagyobb problémánk az azbeszt tartalmú elemek, a hullámpala meg a pala, ami sajnos néha előkerül. Volt, akit a kamerás rendszerünk segítségével fel tudtunk szólítani, a hulladékot el is vitte. Ami még nagy probléma az építési törmelék műanyagvödrös elhelyezése, mert ez az inert lerakóban tiltott. Ezt nehezen tudják az emberek elfogadni, hogy ki kell önteni a vödörből vagy ki kell venni a nejlon zsákból.

**Kiss Péter:** Nem akarom nevesíteni a kőműveseket, de összeszórnak mindent.

**Eső Attila:** Egy nagyobb volumenű beruházást szívesen látnánk. Van is ilyen kilátásban, pl a Tesco mögötti területnél kerestek meg bennünket, hogy a már nem használható téglás meg egyéb dolgokat beszállítanák. A mi árunkra egyelőre azt mondták, hogy drága, de ha elkezdik majd azt vizsgálni, hogy mondjuk Szombathelyre vagy Vépre viszik, és megnézik, hogy a szállítás mennyibe kerül akkor lehet, hogy nálunk kötnek ki. Nekünk nem érdekünk, hogy minden áron hozzánk kerüljön be.

**Illés Péter:** A hungarocell hová tartozik?

**Eső Attila**: A hungarocell az szelektív

**Gelencsér Júlia**: Én például bevittem a szelektívbe, egy konténerbe rakták bele.

**Eső Attila:** Az időjárással nagy szerencsénk van, a kánikula segített az elpárolgásban. A másik megoldás az elszállítás, a Vasívíz Zrt lerakótelepére, kértünk is árajánlatot, 2.500.- Ft/m3, így tudják kezelni a csurgalék vizet, de nekünk kell odaszállítani.

**Illés Péter**: Mi okozza a 10 milliós veszteséget?

**Eső Attila**: A Hatósági kötelezésből adódó feladatok és a helyreállítással kapcsolatos kiadások. Van egy 3,5 millió körüli pályázati összeg, amit ennek a feladatnak a megvalósítására szeretnénk szánni. Van azonban sok olyan dolog, ami nehezen számszerűsíthető, de az üzemanyag is sokba kerül.

**Illés Péter:** Öko-hydro Kft. mit tud ehhez hozzátenni?

**Eső Attila:** Ő készíti a beszámolókat, ő szervezi a talajvíz figyelő kutak vizsgálatát, a depónia gáz összetételét vizsgálja. Ezek a költségek elég magasak.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**42/2024. (IX.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeghegyaljai bezárt regionális hulladéklerakóról szóló tájékoztatást fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

**4. napirendi pont**

Tájékoztatás a vagyonhasznosítás időarányos teljesítéséről

**Németh Ildikó:** A költségvetés elfogadásakor, nevesítve lettek azok az ingatlanok, amelyekből az év során értékesítés útján szeretnénk bevételt realizálni. Az előterjesztés anyagában részletesen bemutatásra kerültek.

Az ipartelepekre (2869/28, 2869/29 hrsz) kiírt valamennyi pályázati eljárás érdeklődők hiányában eredménytelenül zárult annak ellenére, hogy a Képviselő-testület mindkét ingatlan vételárát csökkentette a Vagyonrendeletben biztosított 25 %-kal, illetve részletfizetésre is lehetőséget biztosított.

A lakásokra előirányzott bevétel közül egyelőre a Rákóczi F. u. 63. fszt. 5. esetében folytattunk le eredményes liciteljárást és időközben az adásvételi szerződés aláírása is megtörtént 2.925.000,-Ft vételáron, amely összeg befolyt az önkormányzat számlájára.

Ugyancsak ebben a társasházban lévő fszt. 2. lakás pályázati kiírása folyamatos, eddig sajnos eredménytelen eljárások zajlottak. A Képviselő-testület által korábban 25 %-kal csökkentett kikiáltási ár: 7.272.000,-Ft.

A szintén idei évre betervezett Kálvária u. 69. I/3. lakásra kiírt liciteljárás ugyan eredményesen zárult, azonban az adásvételi szerződés előkészítése során jutott tudomásunkra, hogy az eladni kívánt önkormányzati ingatlan helyett az önkormányzat ténylegesen a mellette lévő, másik lakást birtokolta. A jelenleg folyamatban lévő polgári per lezárultáig a lakás nem értékesíthető.

A Mentőállomással szemben meghirdetett 3 építési telek közül 2 értékesítése megtörtént, amelyből az egyik vételára már realizálódott nettó 18.900.000,-Ft+Áfa összegben, a másik telekre pedig létrejött már az adásvételi szerződés, ahol a fizetési határidő még nem járt le.

A harmadik ingatlanra a pályázati kiírás folyamatos hasonló kiindulási áron.

Bérlakás törlesztések tekintetében előirányzott összeghez képest azért jelentősen magasabb a teljesített bevétel, mert ez évben egy korábbi részletre értékesített lakás előtörlesztésére került sor.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**43/2024. (IX.11.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a 2024. évi vagyonhasznosítási terv időarányos teljesítéséről szóló tájékoztatót fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

**5. napirendi pont**

Önkormányzati célú ingatlanok rekreációs célra történő kijelölése.

**Németh Ildikó:** A földforgalmi törvény2015. évi módosítása óta, amikor is bevezetésre került a rekreációs célú földszerzés lehetősége, Kőszeg Város Önkormányzata folyamatosan kijelöli azon saját tulajdonú ingatlanjait, ahol igény mutatkozik a lakosság részéről a terület ilyen célú használatára. Meghatározza a törvény, hogy a rekreáció keretében milyen jellegű földművelés történhet, és innentől kezdve az Önkormányzat élt ezzel a lehetőséggel. 2015 óta kijelölésre kerültek azok a művelés alatt lévő területek, amelyeket ilyen célra használni lehet. Ezeket a területeket korábban még a Kertbarát Egyesületek kezelte, illetve adta bérbe. A jogszabály változása során, igazodva az előírásokhoz az Önkormányzat hatáskörébe lettek utalva, rekreációs földhasználat címén. 2015 évben a jogszabály biztosította lehetőséggel élve a maximális 5 évre lettek ezek a területek kiadva szerződés keretében. 2020 évben újra vissza került a Képviselő-testület elé, majd 2021-ben 3,5 évre lettek megkötve ezek a rekreációs célú földhasználatú szerződések melyek 2024 október 31-én lejárnak. Igény folyamatosan mutatkozik ezeknek a kiskerteknek a használatára. Azokat foglaltuk bele a kijelölésbe, amit ténylegesen használnak. Ha ezeknek a további kijelölése megtörténik akkor a kérdés, hogy jogszabály szerint minimum egy és maximum öt évre köthetőek ezek a szerződések. Kérdés az, hogy hány éves időtartamra kösse meg a város, illetve az a kérdés, hogy milyen áron. 2015 óta ezen a 10 forint/m2 áron voltak szerződések kötve. Újra kijelölések folyamán ez az összeg nem változott. Ebben kérjük a bizottság véleményét.

**Kiss Péter:** Az éveket is nekünk kell megmondani?

**Németh Ildikó:** Igen, illetve a földhasználati díj összegére is kellene javaslatot tenni. A korábbi 3,5 év úgy lett kijelölve, hogy figyelembe lett véve az ültetés és betakarítás.

**Takácsné Varga Ágnes**: Ami most itt ki lesz jelölve ez azért ennyi mert ezekre mind van igény?

**Németh Ildikó**: Ezek a nagy területek még azon belül tovább vannak osztva.

**Takácsné Varga Ágnes**: Mind kivannak adva?

**Németh Ildikó**: Igen, amennyiben felszabadul egy terület, általában a régi bérlő már hozza a másik bérlőt magával.

**Kiss Péter**: Az a javaslatom, hogy a 10.- Ft-ot fel kellene emelni legalább 50 Ft-ra. Azt gondolom, hogy ezzel sok dolog van.

**Németh Ildikó**: Van olyan terület, amit 1/1-ben használ valaki. De pl. az olyan területek, mint a 0183/30 hrsz parcellákra vannak osztva. Mindenkire kötünk külön szerződést, számla megy nekik, száz valahány bérlő van. Tíz éve nem volt bérleti díj emelés.

**Kiss Péter:** Szerződés kötésre 3 évet javaslok.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**44/2024. (IX.11.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a mező-és erdőgazdasági földek forgalmáról szóló 2013. évi CXXII. törvényben (a továbbiakban: Földforgalmi törvény) foglaltak alapján rekreációs célra az önkormányzat tulajdonában álló alábbi ingatlanokat jelölje ki:

|  |  |  |
| --- | --- | --- |
| Hrsz | Terület nagyság | Megnevezés |
| 0183/22 | 1296 | szántó |
| 0183/30 | 5090 | gyümölcsös |
| 0183/50 | 7593 | szántó |
| 0183/51 | 3332 | szántó |
| 0183/59 | 2952 | szántó |
| 0183/95 | 8325 | szántó |
| 0186/38 | 13005 | gyümölcsös |
| 0186/52 | 384 | gyümölcsös |
| 0205/34 | 21044 | szántó |
| 0380/5 | 1493 | szántó |
| 042 c) alrészlet | 2497 | szántó |
| 7700 | 2357 | rét, gyümölcsös |
| 7805 | 3011 | gyümölcsös, kert, szőlő |

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hatalmazza fel a polgármestert a használókkal a Földforgalmi törvény 38.§ (1a) bekezdésében írt, a határozat mellékletét képező rekreációs célú földhasználati szerződéseket határozott időtartamra, legalább 1 gazdasági évre és legfeljebb 3 évre (2024. november 1.- 2027. november 1.) 50 Ft/m2/év földhasználati díj ellenében kösse meg.

Felelős a közlésért: Kiss Péter bizottsági elnök

Határidő: képviselő-testületi ülés

**6. napirendi pont**

A Kőszeg, 7832/1 hrsz-ú ingatlan belterületbe vonása.

**Németh Ildikó:** A Kálvária utcai ingatlan gyümölcsös és gazdasági épület művelési ágú ingatlan tekintetében nyújtotta be a tulajdonos a belterületbe vonási szándékát, amit a termőföld védelméről szóló törvény alapján a tulajdonos nevében az Önkormányzat kedvezményezheti, amennyiben azt megalapozottnak tartja. A Helyi Építési Szabályzat szabályozási terve, illetve az egyéb előírások alapján indokolt a belterületbe vonás, a terület már belterületben van, beépítésre szánt területen fekszik. A törvény úgy rendelkezik, hogy kizárási ok lehet, hogy ha nem csatlakozik közvetlen belterületi számhoz a belterületbe vonni kívánt terület, ennél a területnél ez nem áll fent. A kérelmező kérésére az Önkormányzat részéről a kérés támogatható. A belterületbe vonásnak egyrészt egyéb eljárási díjai vannak, illetve mivel művelés alatt lévő területről van szó más célú hasznosítás miatt egy földvédelmi járulék megfizetésére is kötelezett. Ezen költségeket nyilván a tulajdonosnak kell vállalni, illetve a törvény rendelkezik még arról, hogy nyilatkozni kell arról is, hogy a négy éven belüli igénybevételt a tulajdonos megvalósítja. Ezt a kérelemhez kellene hozzácsatolni. Így ezekkel, hogy ha a költség viselést meg a nyilatkozatot a tulajdonos megteszi akkor támogatható a kérése.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú 5 igen szavazat**

**45/2024. (IX.11.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg 7832/1 hrsz-ú, 1507 m2 nagyságú, „gyümölcsös és gazdasági épület” művelési ágú ingatlan belterületbe vonását „Kertvárosias lakóterület (Lke-Z2/1)” kialakítása céljából támogassa.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a belterületbe vonás feltételeként szabja az ingatlantulajdonos részére a belterületbe vonási munkarészek elkészíttetését, továbbá azt, hogy írásban vállaljon kötelezettséget az eljárás során felmerülő valamennyi költség megfizetésére és arra, hogy az ingatlan 4 éven belüli területfelhasználást megvalósítja.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a szükséges mellékletekkel ellátott belterületbe vonási kérelem aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 48 perckor berekesztette.

…………………………… ……………………………..

Kiss Péter elnök Bizottsági tag